Den 8-2-16.

Til: Vej og Park.

Albertslund kommune.

Fra: Grundejerforeningen Gl. Vridsløse

Byvandring i Gl. Vridsløse landsby.

Efter aftale med Jan Holm fremsender jeg hermed vores nuværende tanker/ forslag til en kommende landsbyvandring efter påske - som tidligere aftalt.

Vi vil bla. gerne have fokus på – indgange/udgange til landsbyen.

Hyldagergrunden: Ved indkørslen til landsbyen ligger hyldagergrunden med en parkeringsplads og en bygning til brug for idræt. Bygningen er overmalet med graffiti, udearealet ligger brak og ofte oversvømmet med vand helt ud på cykel- og gangsti. Parkeringsområdet med to gamle tiloversblevne bygninger og en fast parkeret skraldebil på området, forsømt beplantning/lille cykelsti og indkørsel til nyttehaverne. Det er det første indtryk man får af landsbyen, når man kommer i bil - et forsømt og forladt område. Det vil vi gerne have ændret til det bedre. Vi vil også gerne høre nærmere ang. planerne for området.

Plads for enden af Vridsløsestræde mod busholdepladsen – indgang til landsbyen for gående/cyklister.

Ved dette område er der et gammelt rustent hegn med låge og lidt forsømt beplantning. Er det muligt i området at opsætte en stor krukke som beplantes efter årstiderne ” en kommunekrukke”. Er det muligt at ændre på hegn, fjerne det helt og vurdere beplantningen?

Indgang til landsbyen ved cykel-og gangsti Vridsløsestien/Toftestræde.

Vi ser en mulighed i dette område for opsætning af mindre sten/skulptur, som står for at skulle flyttes fra en placering i kommunen til en mulig anden placering! Det kunne også være en ”kommunekrukke”.

Landsbyens gadekær trænger til et eftersyn omhandlende beplantning og pleje af vandforholdene, da der bla. forefindes salamandere i gadekæret. Vi har et ønske om at skærme mere af ud mod Citroen og Roskildevej. Der trænger også til genbeplantning for enden af Vridsløsestræde mod Citroen. Vi har et ønske i forhold til den gamle syrenbeplantning, som er blevet voldsomt beskåret, så den får mulighed for at vokse op og igen kunne blomstre.

Beskæring og pleje af store træer i landsbyen. Vi vil gerne have en vurdering af de store træer. Bliver der genbeplantet ved fældning af træer. Vi har fået fældet et gammelt kastanjetræ grundet sygdom! Vi vil gerne have en vurdering af træerne på museumsgrunden, som står ud mod cykelstien. Vi vil foreslå at det gamle trådhegn på museumsgrunden fjernes helt. Vi har et ønske om et blomsterbed på museumsgrunden-et Albertslundbed med vilde blomster.

Området ved indkørsel til dyregården trænger også til renovering set i forhold til besøg af gæster, affaldsproblemer i området i forbindelse større arrangementer.

Vi har i forbindelse med ændring af Bomhusstræde fra privat vej til offentlig vej nogle skilte, som ikke mere er tidssvarende.

Container på Sprøjtehusstræde, står på offentlig grund tilhøre ejer på Bomhusstræde nr. 2. Den ønsker vi fjernet snarest af hensyn til nærmeste naboer og grundejere på Sprøjtehusstræde.

Vi tænker, vores landsby er blevet et forsømt område som der nemt kan gøres noget ved.

Venlig hilse fra bestyrelsen

Grundejerforeningen Gl. Vridsløse.

Ved formand

Alice Holse.